Diari Oficial de la Generalitat Valenciana


Sumari del DOGV 6044, del 26-06-2009 (2009/7393)

ORDE de 2 de juny de 2009, de la Conselleria d'Educació, per la qual es regula l'autorització dels Programes de Qualificació Professional Inicial que no estiguen finançats amb fons públics a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6044

Data del DOGV
:   26-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7393


Data del document
:   02-06-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * legislació escolar
    * alumnat
    * accés a l'educació
    * alumne
    * legislació
    * política educativa
    * reforma de l'ensenyament
    * ensenyament professional
    * centre d'ensenyament
    * ensenyament secundari

ORDE de 2 de juny de 2009, de la Conselleria d'Educació, per la qual es regula l'autorització dels Programes de Qualificació Professional Inicial que no estiguen finançats amb fons públics a la Comunitat Valenciana. [2009/7393]
Regulats els Programes de Qualificació Professional Inicial a la Comunitat Valenciana, per mitjà de l'Orde de 19 de maig de 2008 (DOCV núm. 5790, de 23 de juny de 2008), establides les bases reguladores i el procediment general per a la concessió d'ajudes per al desenrotllament d'estos programes per mitjà de l'Orde de 7 juliol de 2008, de la Conselleria d'Educació (DOCV núm. 5806, de 15 de juliol de 2008) es fa necessari regular i establir el procediment d'autorització de Programes de Qualificació Professional Inicial promoguts per centres docents i entitats no beneficiàries de les ajudes previstes en l'esmentada Orde de 7 de juliol de 2008.
Per tot això, de conformitat amb el dictamen del Consell Valencià de la Formació Professional, en virtut de les competències conferides per l'article 28.E de la Llei 5/1983, de 30 de desembre, del Consell, i vista la proposta de la directora general d'Avaluació, Innovació i Qualitat Educativa i de la Formació Professional i del director general d'Ordenació i Centres Docents, de data 1 de juny de 2009,
ORDENE
Article 1. Autorització
Els centres docents i entitats que desitgen col·laborar amb la Conselleria d'Educació en la impartició de Programes de Qualificació Professional Inicial amb fons propis, sol·licitaran l'autorització dels programes segons l'annex I (sol·licitud) a esta orde, dirigida a la direcció general competent en matèria de Formació Professional.
Article 2. El projecte socioeducatiu
1. Junt amb la sol·licitud indicada en l'article 1 d'esta orde, els centres i les entitats que sol·liciten autorització per al desenrotllament de Programes de Qualificació Professional Inicial presentaran el projecte socioeducatiu d'acord amb el model recollit com a annex II a la present orde, disponible en la pàgina web de la Conselleria d'Educació, que haurà d'elaborar-se per cada programa per al qual se sol·licite autorització atenent el que disposa l'article 16 de l'Orde de 19 de maig de 2008, que, entre altres, es recullen els apartats següents:
Dades del centre o entitat sol·licitant i del programa sol·licitat: Modalitat i denominació del programa obtingut este del Catàleg Nacional de Qualificacions Professionals de nivell 1, que figura en la pàgina web de la Conselleria d'Educació.
0. Justificació i necessitat del programa.
1. Trajectòria del centre o entitat: s'adjuntaran els documents acreditatius següents.
1.1 Experiència en el desenrotllament i la impartició de Programes de Qualificació Professional Inicial i de garantia social o d'altres accions formatives de Formació Professional.
1.2 Trajectòria en l'orientació i la gestió de la prossecució d'estudis del seu alumnat.
1.3 Trajectòria en la inserció laboral del seu alumnat.
2. Infraestructura: s'adjuntarà pla actual de les distintes instal·lacions, aules i tallers necessaris per a la impartició del programa amb expressió de la seua superfície i altres condicions tècniques i de seguretat i higiene. En cas que s'utilitzen instal·lacions autoritzades per a altres ensenyances se'n necessitarà la disponibilitat per a este ús, i se n'adjuntarà l'horari de disponibilitat i ocupació.
2.1 Instal·lacions.
2.2 Equipament.
2.3 Condicions ambientals, higienicosanitàries i de seguretat.
3. Recursos tècnic pedagògics: s'adjuntaran els documents acreditatius corresponents al professorat i la seua titulació.
3.1 Disseny del programa: estructura modular.
3.2 Programació que desenrotlle el currículum
3.3 Professorat.
Article 3. Documentació general
1. Es presentarà la següent documentació per centre o entitat amb independència del nombre de programes sol·licitats:
a) Documentació acreditativa i identificativa del sol·licitant i del seu representant legal.
b) Acreditació de la inscripció en el registre corresponent en el cas de les entitats.
c) Acreditació, si és el cas, de l'experiència del centre o l'entitat en l'atenció, formació i inserció de jóvens amb necessitats educatives especials.
d) Relació d'un mínim de tres empreses amb què el centre o l'entitat haja establit contacte amb vista a la realització del mòdul de formació en centres de treball del seu alumnat.
2. Quan la sol·licitud no reunisca els requisits assenyalats en l'article 70.1 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè, en el termini de 10 dies, esmene la falta o acompanye els documents preceptius, amb indicació que, si no ho fa així, es considerarà que desistix de la seua petició, amb la resolució prèvia que haurà de ser dictada en els termes que preveu l'article 42 de la Llei 30/92, de 26 de novembre.
3. En cas que els documents que han d'acompanyar la petició de concessió de l'autorització ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar per escrit la data i l'òrgan o dependència en què van ser presentats i que no hagen transcorregut més de cinc anys des de la finalització del procediment a què corresponguen.
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
Article 4. Regulació
1. La impartició dels programes que s'autoritzen estarà sotmesa a la regulació que per als Programes de Qualificació Professional Inicial a la Comunitat Valenciana establix l'Orde de 19 de maig de 2008 (DOCV núm. 5790, de 23 de juny de 2008), i totes aquelles disposicions relatives a estos programes que es puguen establir amb posterioritat.
Article 5. Terminis
El termini per a la presentació de les sol·licituds d'autorització serà de quinze dies hàbils a comptar de l'endemà de ser publicada d'esta orde per al cas de programes que s'hagen d'autoritzar per al curs 2009/2010 i per a cursos successius fins al 15 de maig inclusivament.
Article 6. Resolució de l'autorització
1. La Direcció General d'Avaluació, Innovació i de la Qualitat Educativa i de la Formació Professional i la Direcció General d'Ordenació i Centres Docents resoldran conjuntament per delegació del conseller d'Educació la concessió d'autoritzacions per al desenrotllament de Programes de Qualificació Professional Inicial, la vigència de la qual serà d'un curs acadèmic.
2. La resolució d'autorització es dictarà i publicarà en el termini màxim de tres mesos a comptar de l'endemà de ser publicada la present orde en cas de sol·licituds d'autorització per al curs 2009/2010 i des de l'endemà de la finalització del termini de presentació de sol·licituds d'autorització per a sol·licituds corresponents a cursos successius.
Transcorregut el termini per a dictar i publicar la resolució, podrà considerar-se desestimada la sol·licitud per silenci administratiu, en els termes establits en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que subsistisca l'obligació legal de resoldre sobre la sol·licitud formulada.
3. Les resolucions d'autorització contindran, com a mínim, els punts següents:
a) Dades d'identificació del centre o entitat, que inclouran el codi corresponent en el cas dels centres docents i la codificació atribuïda a estos efectes en el cas de les entitats.
b) Denominació del programa.
c) Localitat i comarca d'impartició.
d) Modalitat.
e) Nombre d'unitats.
f) Qualssevol altres especificacions que es considere oportú incorporar en cada cas concret.
4. En totes les modalitats dels Programes de Qualificació Professional Inicial es publicaran en el Diari Oficial de la Comunitat Valenciana les autoritzacions concedides.
5. Les resolucions d'autorització o denegació de les sol·licituds i qualssevol altres que es dicten a l'empara de la present orde, esgoten la via administrativa i contra estes podrà interposar-se potestativament un recurs de reposició davant del conseller d'Educació en el termini d'un mes a comptar de l'endemà de ser publicada de conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà a la notificació o publicació de la resolució, d'acord amb el que establix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa.
Article 7. Obligacions de les entitats o centres docents, els programes dels quals siguen autoritzats
1. Són obligacions de les entitats o centres docents amb Programes de Qualificació Professional Inicial autoritzats:
a) Realitzar el programa amb subjecció a l'Orde de la Conselleria d'Educació de 19 de maig de 2008, per la qual es regulen els Programes de Qualificació Professional Inicial a la Comunitat Valenciana, i a la present orde, segons els requisits i les condicions que figuren en la resolució aprovatòria i, en el que no contradiga a cap de les anteriors, en el projecte socioeducatiu d'actuació.
b) Sotmetre's a la supervisió i el control dels programes per personal de la Conselleria d'Educació.
c) Facilitar l'assistència del personal docent i de coordinació dels Programes de Qualificació Professional Inicial a totes aquelles reunions i trobades que siguen promogudes per la Conselleria d'Educació per al millor desenrotllament d'esta acció formativa.
e) Aportar, després de la finalització del projecte, la memòria de l'acció formativa, d'acord amb el que preveu l'article 22 de l'Orde de la Conselleria d'Educació, de 19 de maig de 2008, per la qual es regulen els Programes de Qualificació Professional Inicial a la Comunitat Valenciana.
f) Subscriure les assegurances exigides als centres i l'entitats que desenrotllen Programes de Qualificació Professional amb finançament públic en les mateixes condicions i per idèntiques quanties.
DISPOSICIONS ADDICIONALS
Primera. Registre
Els Programes de Qualificació Professional Inicial autoritzats en centres docents privats i entitats s'inscriuran en el Registre de Centres Docents.
Segona. Interpretació i desenrotllament
S'autoritza les direccions generals d'Avaluació, Innovació i Qualitat Educativa i de la Formació Professional i d'Ordenació i Centres Docents per a dictar totes les resolucions i instruccions que siguen necessàries per a l'aplicació del que disposa la present orde.
DISPOSICIÓ FINAL
Primera. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
València, 2 de juny de 2009
El conseller d'Educació,
ALEJANDRO FONT DE MORA TURÓN